次韻和永叔贈別擇之赴陝郊
作者：梅堯臣
朝代：宋

paragraphs: 古人相送贈以言，今人相送舉以酒。
酒行殷勤意豈疎，酒罷躊躇悲更有。
行當何之來者誰，陝府兵吏爭迎走。
壺漿往往過函關，翰林惜別方携手。
自言老大遇知難，願得公詩爲不朽。
公因索筆作長謠，落落寓言誠十九。
我慙竹管厠宮懸，縱合律度應非偶。
太守西行已不貧，忽獲明珠盈大斗。
歸立螭頭未是遲，暫向棠陰問遺叟。